**דברי הסבר למקח 2029**

**צו תעריף המכס והפטורים ומס קנייה על טובין (הוראת שעה מס' 23 ), התשפ"ב-2022**

במסגרת התכנית להקלה על יוקר המחייה בישראל, הודיע שר האוצר כי בכוונתו להפחית מכסים על מוצרים רבים, וביניהם מוצרי מזון. בהתאם, ובהמשך לצו שהופץ בנושא זה להערות הציבור בעבר, בצו זה מוצע לתקן את צו תעריף המכס והפטורים ומס קנייה על טובין, התשע"ז-2017 ולקבוע מכסות פטורות ממכס לייבוא שמן זית מסוגים שונים. מוצע כי תיקבע מכסה בגובה 4,000 טון ליבוא שמן זית באריזות שאינן עולות על 5 ק"ג בפטור ממכס, וכן מוצע כי תיקבע מכסה בגובה 2,500 טון ליבוא שמן זית באריזות העולות על 850 ק"ג. מוצע כי הצו ייקבע כהוראת שעה עד סוף שנת 2022.

הפסד הכנסות ממסים מוערך בכ-23.3 מיליון ש"ח בשנה.